Antaliedės botaninis zoologinis draustinis

Antaliedės botaninis zoologinis draustinis – saugomas gamtos plotas Lietuvoje, Švenčionių rajone, maždaug už 8 km į šiaurės vakarus nuo Švenčionėlių, Labanoro regioniniame parke. Įsteigtas 2002 m., nors draustinio pirmtaku galima laikyti 1977 m. įsteigtą Baranavos botaninį-zoologinį draustinį.

Antaliedės botaninis–zoologinis draustinis įsteigtas išsaugoti būdingus pelkėtų miškų ir ežerų gamtinius kompleksus su gausiomis saugomų augalų – patvankinių pataisiukų, liūninių viksvų, ežerinių lobelijų, mėlynialapių karklų ir kitų augavietėmis.

Bendras draustinio plotas apie 1300 ha iš jų 890 ha užima miškai. Į draustinio teritoriją patenka Liedžio, Liedaičio, Keročio bei Juodinėlio ežerai.

Draustinio teritorijoje auga į Raudonąją knygą įrašyti augalai (2017 m. duomenimis): statusis atgiris, daugiaskiltis varpenis, ežerinė lobelija, vėjalandė šilagėlė, paprastasis kardelis, širdinė dviguonė, vienalapis gedutis, aukštoji gegūnė, dėmėtoji gegūnė, siauralapė gegūnė, baltijinė gegūnė, raudonoji gegūnė, nariuotoji ilgalūpė, pelkinė laksva, pievinis plauretis, tamsialapis skiautalūpis, šakotoji ratainytė, pūkuotoji apuokė, patvankinis pataisiukas (mažasis pataisas).

Sutinkami retieji gyvūnai: lūšis, baltasis kiškis, juodasis gandras, kurtinys, tetervinas, vapsvaėdis, tripirštis genys, vištvanagis, mažasis erelis rėksnys, uldukas, žvirblinė pelėda, uralinė pelėda, lututė, kukutis, pilkoji meleta, pilkoji gervė.

Lietuvos botaniniai draustiniai
Lietuvos zoologiniai draustiniai
Švenčionių rajono saugomos teritorijos